
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su opći izbori u Gvineji Bisau održani 23. studenoga 2025.; budući da je glavnoj oporbenoj stranci PAIGC-u bilo zabranjeno kandidiranje na njima;
B.	budući da je 26. studenoga 2025. vojna skupina pod vodstvom generala Horte N’Tama silom preuzela vlast i nezakonito suspendirala izborni proces dan uoči službene objave izbornih rezultata; budući da su veze između vođe državnog udara i aktualnog predsjednika Embalóa izazvale ozbiljne optužbe da je državni udar organiziran kako bi se spriječio izborni poraz;
C.	budući da su prosvjednici pozvali vlasti da objave rezultate izbora; budući da je vojna hunta nametnula ozbiljnu represiju građanskih sloboda i da su prijavljena kršenja ljudskih prava prosvjednika i novinara, pri čemu je najmanje 18 osoba proizvoljno pritvoreno, među kojima su vladini službenici, suci i vođe političke oporbe;
D.	budući da su vođe političke oporbe uhićeni na dan državnog udara i otada ih se drži u izolaciji, bez pristupa pravnoj obrani;
E.	budući da je predsjednički kandidat Fernando Dias da Costa potražio utočište u nigerijskom veleposlanstvu; budući da je predsjedniku Embalóu dopušteno da napusti zemlju;
F.	budući da je sudjelovanje Gvineje Bisau u Afričkoj uniji, Zajednici država portugalskoga govornog područja i Gospodarskoj zajednici zapadnoafričkih država suspendirano dok se ponovno ne uspostavi ustavni poredak;
1.	nedvosmisleno osuđuje vojno preuzimanje vlasti 26. studenoga 2025. i prekid izbornog postupka; odbacuje neustavnu promjenu vlade i poziva na hitnu ponovnu uspostavu ustavnog poretka i nastavak izbornog postupka u Gvineji Bisau;
2.	oštro osuđuje nerazmjernu uporabu sile od strane sigurnosnih snaga protiv stanovništva; poziva sve strane da se suzdrže od nasilja; poziva na neovisnu istragu kršenja ljudskih prava i na to da se osobe odgovorne za državni udar i kršenja ljudskih prava privedu pravdi;
3.	zahtijeva trenutačno i bezuvjetno puštanje na slobodu vođa političke oporbe Domingosa Simõesa Pereire, Octávija Lopesa, Marciana Indija, Roberta Mbesbe i svih drugih koji su proizvoljno pritvoreni;
4.	osuđuje nasilnu represiju koju hunta provodi nad aktivistima, novinarima, borcima za ljudska prava i civilnim društvom; poziva na ukidanje svih ograničenja za neovisne medije i okončanje svih oblika progona civilnog društva;
5.	poziva izborno povjerenstvo Gvineje Bisau da objavi provjerene izborne rezultate bez vojnog ili političkog uplitanja;
6.	poziva na uključiv politički dijalog među svim ključnim dionicima, uz potporu regionalnih aktera, kako bi se provele strukturne reforme za jačanje demokracije i vladavine prava;
7.	potiče EU da odmah preispita svoje sporazume i financiranje, osigura da se fondovima za suradnju ne jačaju hunta i druge autoritarne strukture te da prednost da potpori demokratskom civilnom društvu;
8.	poziva Vijeće da razmotri nametanje mjera ograničavanja onima koji su odgovorni za državni udar i za raširena kršenja ljudskih prava;
9.	nalaže svojoj predsjednici da ovu Rezoluciju proslijedi Vijeću, Komisiji, vlastima Gvineje Bisau, afričkim regionalnim organizacijama, Zajednici država portugalskoga govornog područja i Ujedinjenim narodima.

